Καρδιανή Τήνου

Η Καρδιανή είναι ορεινό χωριό της Τήνου και βρίσκεται στη ΝΔ. πλευρά της νήσου, 3,5 χλμ. πριν την Υστέρνια, σε απότομη πλαγιά, πάνω από τον ομώνυμο όρμο όπου και η παραλία Καρδιανής ή "παραλία Γιαννάκη". Έχει εντυπωσιακή αρχιτεκτονική καθόσον τα περισσότερα κτίσματα του χωριού είναι από μάρμαρο. Χαρακτηριστικό είναι το μαρμάρινο πενταόροφο κωδωνοστάσιο του καθολικού ναού της Παναγίας Κιουράς, το γενέθλιο της Θεοτόκου . Διαθέτει δημοτικό σχολείο και ήταν από τα πρώτα χωριά με τηλέφωνο. Από το χωριό αυτό καταγόταν η Αγία Πελαγία που οραματίσθηκε την εύρεση της ιερής εικόνας της Μεγαλόχαρης της Τήνου. 
Σε αρχαιολογικές έρευνες στη περιοχή έχουν βρεθεί μεταξύ άλλων και τάφοι της γεωμετρικής περιόδου.

Η παραλία Καρδιανής αποτελεί μία από τις ωραιότερες δυτικές παραλίες της Τήνου που εκτείνεται στο μυχό του ομώνυμου όρμου. Πρόκειται για μεγάλη παραλία με βότσαλα. Υφίστανται ταβέρνες.  Σήμερα η παραλία Καρδιανής συνδέεται με ασφαλτοστρωμένο δρόμο με το δυτικό οδικό δίκτυο της νήσου.

Το 1928 αριθμούσε 277 κατοίκους. Σήμερα αποτελεί δημοτικό διαμέρισμα του δήμου Εξωμβούργου του Νομού Κυκλάδων. Στην απογραφή του 2001 αριθμούσε 138 κατοίκους μαζί με τους διαμένοντες μόνιμα στη παραλία.

Πηγές
"Νεώτερον Εγκυκλοπαιδικόν Λεξικόν Ηλίου" τ.10ος σ. 316.
"Εγκυκλοπαίδεια Πάπυρος Λαρούς Μπριτάννικα" τ.57ος σ. 229.

Χωριά της Τήνου